Men det er Margrethe Vestager ikke selv skuffet over.

- Det har jeg haft nogle dage til at bearbejde, for man har kørt på i meget lang tid, siger hun med henvisning til de langstrakte forhandlinger.

Det netop afsluttede topmøde strakte sig over tre dage.

- Jeg er meget, meget glad, siger hun og roser både statsministeren og hendes forgænger på posten, Lars Løkke Rasmussen (V), for arbejdet under forhandlingerne.

Vestager: Intet er afgjort endnu

Det er Europa-Kommissionen, der fremsætter de lovforslag, som skal gælde for hele EU, og som holder øje med, at medlemslandene overholder EU-reglerne.

Kommissionen består af 28 kommissærer – en fra hvert medlemsland – og den fungerer som et kollegium. Det vil sige, at der enten skal være enighed eller flertal for en beslutning, før den kan blive ført ud i livet.

Hvad den nye post helt konkret kommer til at indeholde, afhænger af forhandlingerne i de kommende dage, siger Margrethe Vestager. Den nuværende første næstformand, Frans Timmermans, har blandt andet til opgave at sikre, at alle medlemslandene lever op til EU's retsstatsprincipper.

Og det kommer også an på Europa-Parlamentet, understreger hun. Europa-Parlamentet skal nemlig først godkende Margrethe Vestager, før hun i givet fald kan tiltræde posten.

- Inden Europa-Parlamentet som en ligeværdig beslutningstager har truffet sin beslutning, er der ikke noget, der er endeligt endnu. Og det har jeg meget stor respekt for, siger hun.

- Derfor bliver dagen i morgen en meget vigtig dag.

Bump på vejen

Det har ikke været noget smidigt topmøde, og i går måtte rådsformand Donald Tusk afbryde det efter 18 timers resultatløse forhandlinger.

Der har nemlig været mange interesser på spil - heriblandt fordelingen af poster efter geografi, politisk partifamilie og køn.

Men Mette Frederiksen ser stadig "utroligt positivt" på det europæiske samarbejde fremover.

- Der er nogle bump på vejen, og det vil der være, for der er mange interesser på spil - og mange balancer, der skal tages højde for, når ledelsen af EU skal sættes sammen. Men det var sådan set et enigt Råd (Det Europæiske Råd, hvor EU's stats- og regeringschefer mødes, red.), der bakkede op om den tegning, der er.

Statsministeren tilføjer, at det er positivt, at de nominerede til at blive henholdsvis kommissionsformand, formand for Den Europæiske Centralbank - Christine Lagarde - og Margrethe Vestager er kvinder.